
Шэшэн Республикэм Урысейм и чемпионат щекIуэкIащ «аэротрубные дисциплины» жыхуаIэмкIэ. Ар къызэрагъэпэщат спецназым и Урысей университетымрэ УФ-м парашют спортымкIэ и федерацэмрэ.
Мы зэхьэзэхуэ лIэужьыгъуэр спортым къызэрыхыхьэрэ илъэсиплI хъууэ аращ, ауэ лъабжьэфI игъуэтыну хунэсащ. Псалъэм папщIэ, зэхьэзэхуэр щекIуэкIар Хъудырмэз дэт аэродинамикэ комплексыр Европэм щынэхъ инщ, дуней псом нэхъ зэпэщу щащIа 15-м язщ. Аэротрубам метр 11 и лъагагъщ, метри 5 и бгъуагъщ, абы ит жьыр зы сыхьэтым километр 300-м нэсу щIагъэхуэбжьэф, нэгъуэщIу жыпIэнумэ, псори зэтезыкъутэ жьапщэшхуэм и къару иIэщ. Абы и фIыгъэкIэ сыт хуэдэу хуейми жьым щос, зыщхьэпрадзыф, мэлъэтэф, мы спорт лIэужьыгъуэм дихьэххэр.
ЗэрыжаIэмкIэ, парашют спортым дихьэххэм я зэхуэсыпIэ хъунущ мы щIыналъэр. КъинэмыщIауэ, республикэм зыщагъэсэну, зэхьэзэхуэхэм зыщыхуагъэхьэзырыну къэкIуэну хуейхэу лъэIу къатхащ ОАЭ-м, Сауд Хьэрыпым, Бахърейным я спортсменхэм.
